কিন্তু এমন এক শৃঙ্গজয়ী সফলমানুষ আমি এর আগে কখনো দেখিনি বা জেঠুর কাছে গল্পও শুনিনি। দু'দিন আগেই জেঠু, আমায় প্রথম বলেছিল, মাদল, রোববার সকালে আমাদের বাড়িতে হেমন্ত আসছে। আমার বহুদিনের পুরনো বন্ধু। আমরা একসাথে থালাই সাগর, শিবলিং অভিযানে গিয়েছিলাম। ও এলে তোর সঙ্গে আলাপ করিয়ে দেব। ওর নিজের মুখে শুনবি, কাঞ্চনজঙ্ঘা এক্সপিডিশনের টাটকা গল্প। কি থ্রিল! কি অ্যাডভেঞ্চার। বাহাত্তর দিন ধরে এই রুদ্ধশ্বাস অভিযান। অবশেষে ওরা সফল হয়ে ফিরে এল। এভারেস্ট, কাঞ্চনজঙ্ঘার শিখর স্পর্শ করে ফিরে আসা মানুষ তোর চোখের সামনে এসে দাঁড়াবে। তোর সঙ্গে কথা বলবে। দেখবি তুই নিজেও কত চার্জড হয়ে যাবি!